《元夕块坐因用叶翰林去年见寄元夕诗韵写怀 其二》
宋代·程俱

短日良易暗，凝阴有时晴。何人劝之照，烛燎皆争明。

今年春苦寒，寒威剧幽并。连绵积三白，云埋阖庐城。

深泥浃新雨，行路无人声。藜灯不来下，箕卜岂复迎。

朝来日照梁，天气忽已更。稍闻桥市间，箫鼓远近鸣。

吴人尚游乐，急如赴春耕。唯有穷巷士，守穷如守盟。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。